SL Uradni list Evropske unije L 119/5

IZVEDBENA UREDBA KOMISIJE (EU) 2018/708

z dne 17. aprila 2018

o določitvi izvedbenih tehničnih standardov v zvezi s predlogo, ki jo morajo uporabiti upravitelji skladov denarnega trga, ko poročajo pristojnim organom, kot je določeno v členu 37 Uredbe (EU) 2017/1131 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/1131 Evropskega parlamenta in Sveta z dne 14. junija 2017 o skladih denarnega trga (1) in zlasti člena 37(4) Uredbe,

ob upoštevanju naslednjega:

(1) Poleg zahtev glede poročanja iz direktiv 2009/65/ES (2) in 2011/61/EU (3) Evropskega parlamenta in Sveta so potrebne dodatne zahteve glede poročanja za zagotavljanje, da lahko pristojni organi učinkovito odkrivajo, spremljajo in se odzivajo na tveganja na trgih skladov denarnega trga.

(2) V skladu s členom 37 Uredbe (EU) 2017/1131 morajo skladi denarnega trga svojim pristojnim organom zagotoviti podroben seznam informacij. Da bi po vsej Evropski uniji uskladili način, kako ti organi zbirajo takšne podatke, in zagotovili, da so omenjeni organi obveščeni o glavnem dogajanju na trgu skladov denarnega trga in da lahko omogočijo skupno analizo morebitnih vplivov trga skladov denarnega trga v Uniji, je treba informacije pristojnim organom po vsej EU posredovati na enoten način. Poleg tega je z uporabo standardne predloge za poročanje lažje izvesti postopke in procese, povezane z zahtevami glede poročanja skladov denarnega trga, ter čim bolj zmanjšati s tem povezane stroške.

(3) Za zagotavljanje učinkovitega nadzora v Uniji morajo biti takšni podatki posredovani Evropskemu organu za vrednostne papirje in trge (ESMA), tako da se vzpostavi centralna podatkovna zbirka za sklade denarnega trga.

(4) Ta uredba temelji na osnutku izvedbenih tehničnih standardov, ki ga je ESMA predložil Komisiji.

(5) ESMA je o osnutku izvedbenih tehničnih standardov, na katerem temelji ta uredba, opravil javna posvetovanja, analiziral morebitne z njim povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (4).

(6) Datum začetka uporabe te izvedbene uredbe bi bilo treba uskladiti z datumom začetka uporabe Uredbe (EU) 2017/1131, da bi lahko nacionalni organi zbrali informacije, ki jih je treba posredovati v podatkovno zbirko ESMA iz člena 37(5) Uredbe (EU) 2017/1131 –

SPREJELA NASLEDNJO UREDBO:

Člen 1

Upravitelji skladov denarnega trga pri poročanju pristojnemu organu določenega sklada denarnega trga, kot je določeno v členu 37 Uredbe (EU) 2017/1131, uporabljajo predlogo iz Priloge k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Uporablja se od 21. julija 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 17. aprila 2018 Za Komisijo Predsednik Jean-Claude JUNCKER

(1) UL L 169, 30.6.2017, str. 8.

(2) Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (prenovitev) (UL L 302, 17.11.2009, str. 32).

(3) Direktiva 2011/61/EU Evropskega parlamenta in Sveta z dne 8. junija 2011 o upraviteljih alternativnih investicijskih skladov in spremembah direktiv 2003/41/ES in 2009/65/ES ter uredb (ES) št. 1060/2009 in (EU) št. 1095/2010 (UL L 174, 1.7.2011, str. 1).

(4) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).